Industrijski park Nova Gradiška d.o.o. 
za razvoj i ulaganje 
II Industrijski odvojak 2, 35 400 Nova Gradiška
OIB: 58802471410
IBAN: HR7823600001101907035


Dana 27. lipnja 2017. godine, Nova Gradiška 


Na temelju članka 15. stavka 2. Zakona o javnoj nabavi (NN br. 120/16), direktor trgovačkog društva Industrijski park Nova Gradiška d.o.o. za razvoj i ulaganje, Bernard Kurjaković, donosi dana 27. lipnja 2017.:

  
PRAVILNIK O PROVOĐENJU POSTUPAKA
JEDNOSTAVNE NABAVE


OPĆE ODREDBE 
Članak 1.
 
Ovim Pravilnikom o provođenju postupaka jednostavne nabave (dalje: Pravilnik) uređuje se postupak nabave roba i usluga procijenjene vrijednosti nabave manje od 200.000,00 kuna bez PDV-a te postupak nabave radova procijenjene vrijednosti nabave manje od 500.000,00 kuna bez PDV-a (dalje: jednostavna nabava). 
Za jednostavnu nabavu nije obvezno provođenje postupaka javne nabave sukladno odredbama propisa kojima se uređuje javna nabava, a temeljem članka 12. stavak 1. točki 1. Zakona o javnoj nabavi (dalje: Zakon). 
 
PREDMET NABAVE 
Članak 2.
 
Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni. 
Opis predmeta nabave ne smije pogodovati određenom gospodarskom subjektu. 
U opisu predmeta nabave navode se sve okolnosti koje su značajne za izvršenje ugovora, a time i za izradu ponude (npr. mjesto izvršenja, rokovi izvršenja, posebni zahtjevi u pogledu načina izvršenja predmeta nabave i slično). 
Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu. 
Procijenjena vrijednost nabave mora biti valjano određena u trenutku početka postupka jednostavne nabave, ukoliko je primjenjivo. Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV-a), uključujući sve opcije i moguća obnavljanja ugovora. 

SPRJEČAVANJE SUKOBA INTERESA

Članak 3.

O sukobu interesa na odgovarajući način primjenjuju se odredbe ZJN 2016.





POSTUPAK JEDNOSTAVNE NABAVE PROCIJENJENE VRIJEDNOSTI DO 70.000,00 KUNA (bez PDV-a) ZA ROBU, USLUGE I RADOVE

Članak 4.
 
Nabavu radova, roba i usluga procijenjene vrijednosti manje od 20.000,00 kuna, naručitelj provodi izdavanjem narudžbenice jednom gospodarskom subjektu temeljem poziva za dostavu ponude koja je prethodno zatražena pismenim putem, telefaksom, telefonski ili elektroničkim putem. 

Postupak jednostavne nabave vrijednosti manje od 70.000,00 kn, a veće od 20.000,00 kn započinje slanjem poziva za dostavu ponude jednom ili više gospodarskih subjekata.

Poziv za prikupljanje ponuda minimalno sadrži: naziv javnog naručitelja, naziv i adresu potencijalnog ponuditelja, opis predmeta nabave, rok za dostavu ponude (datum i vrijeme), uvjete i zahtjeve koje ponuditelji trebaju ispuniti, način dostave ponude, adresu na kojoj se može preuzeti dodatna dokumentacija ako je potrebno, adresu na koju se ponude dostavljaju, broj telefona i elektroničku adresu osobe za kontakt. 

Ponude se dostavljaju dostavom, poštom, fax-om ili elektroničkom poštom ovisno kako je navedeno u popisu za dostavu ponuda.

Ponuda najmanje sadrži: naziv i sjedište ponuditelja, adresa, OIB, broj računa, navod o tome je li ponuditelj u sustavu poreza na dodanu vrijednost, adresa za dostavu pošte, adresa e-pošte, kontakt osoba ponuditelja, broj telefona, broj faksa, predmet nabave, cijenu ponude bez poreza na dodanu vrijednost, iznos poreza na dodanu vrijednost, cijenu ponude s porezom na dodanu vrijednost, rok valjanosti ponude, datum i potpis ponuditelja te ostale elemente ako su traženi u pozivu za dostavu ponude.

Ako je za dostavu ponuda pozvano više gospodarskih subjekata, te je zaprimljeno više ponuda, Povjerenstvo koje je pokrenula postupak nabave dužno je sastaviti pregled zaprimljenih ponuda.

Nabava radova, roba i usluga procijenjene vrijednosti manje od 70.000,00 kuna provodi se izdavanjem narudžbenice jednom gospodarskom subjektu. 

Narudžbenica obvezno sadrži podatke o: vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja, gospodarskom subjektu - dobavljaču. 

Za nabavu usluga jednostavne nabave vrijednosti manje od 70.000,00 kn obvezan je pisani ugovor u slučajevima kada se nabavljaju intelektualne usluge. 


 

POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD
70.00,00 KUNA (bez PDV-a) DO 200.000,00 KN ZA ROBU I USLUGE ODNOSNO DO
500.000,00 KUNA (bez PDV-a) ZA RADOVE

Članak 5.
 
Poziv za prikupljanje ponuda za nabave procijenjene vrijednosti od 70.000 kuna bez PDV-a, a manje od 200.000,00 kuna bez PDV-a za robe radove i usluge, odnosno manje od 500.000,00 kuna bez PDV-a za radove, upućuje se istovremeno isključivo pisanim putem na adrese najmanje tri gospodarska subjekta po izboru na dokaziv način (dostavnica, povratnica, kopija izvješća o uspješnom slanju telefaksom, izvješće o pročitanoj elektroničkoj pošti i sl.). 

Iznimno, ovisno o prirodi predmeta nabave, poziv na dostavu ponuda se može uputiti manjem broju gospodarskih subjekata u slučajevima provedbe nabave koja zahtijeva žurnost ili kada je to potrebno zbog obavljanja specifičnih usluga ili radova, za dovršenje započetih, a povezanih funkcionalnih ili prostornih cjelina, odnosno u slučaju tehničkih razloga ili razloga isključivih prava vlasništva. 

U svrhu provođenja predmetnog postupka jednostavne nabave, imenuje se interno povjerenstvo koje se sastoji od tri člana. Ovlasti i obveze povjerenstva su priprema i provedba postupka jednostavne nabave. 

Poziv za prikupljanje ponuda minimalno sadrži: naziv javnog naručitelja, naziv i adresu potencijalnog ponuditelja, opis predmeta nabave, rok za dostavu ponude (datum i vrijeme), uvjete i zahtjeve koje ponuditelji trebaju ispuniti, način dostave ponude, adresu na kojoj se može preuzeti dodatna dokumentacija ako je potrebno, adresu na koju se ponude dostavljaju, broj telefona i elektroničku adresu osobe za kontakt. 

U pozivu za prikupljanje ponuda mogu se odrediti osnove za isključenje i uvjete sposobnosti gospodarskih subjekata te tražiti jamstva ovisno o složenosti predmeta nabave i procijenjenoj vrijednosti, primjenjujući na odgovarajući način odredbe važećeg Zakona o javnoj nabavi. 
Rok za dostavu ponude ne može biti kraći od pet dana od dana slanja poziva za prikupljanje ponuda, osim u slučajevima žurne nabave.

Ponude u papirnatom obliku dostavljaju se neposredno na adresu javnog naručitelja ili putem redovne pošte preporučenom poštanskom pošiljkom na adresu javnog naručitelja, u zatvorenoj omotnici s nazivom i adresom ponuditelja te nazivom predmeta nabave. 

Ako je dopuštena dostava ponude u drugačijem obliku (elektronikom poštom, telefaksom i sl.) mora se osigurati uvjet za očuvanje i integritet podataka i tajnost ponuda. 

Otvaranje ponuda nije javno. 

Ponude zaprimljene nakon roka za dostavu ponuda vratit će se neotvorene ponuditelju. 

Ako su dvije ili više valjanih ponuda jednako rangirane prema kriteriju za odabir ponude (najniža cijena/ekonomski najpovoljnija ponuda), odabrat će se ponuda koja je zaprimljena ranije. 

Povjerenstvo u zapisniku o pregledu i ocjeni ponuda predlaže odgovornoj osobi odabir najpovoljnijeg ponuditelja. 

Nakon suglasnosti odgovorne osobe, potpisan i ovjeren zapisnik o pregledu i ocjeni ponuda šalje se redovnom poštom ili elektroničkim putem svim gospodarskim subjektima koji su dostavili ponude.  

Nakon odabira najpovoljnije ponude, sklapa se ugovor ili izdaje narudžbenica. 


OSTALO

Članak 6.
 
Javni naručitelj zadržava pravo poništiti postupak jednostavne nabave, prije ili nakon roka za dostavu ponuda bez posebnog pisanog obrazloženja. 
Narudžbenicu ili ugovor, potpisuje odgovorna osoba javnog naručitelja. 
Javni naručitelj je obvezan 4 godine, od okončanja postupka, čuvati potrebnu dokumentaciju za svaki pojedini postupak jednostavne nabave.  
Komunikacija između  i gospodarskih subjekata može se odvijati putem redovne pošte, elektroničke pošte, telefonom, telefaksom ili kombinacijom navedenih sredstava. 
Poslove evidencije postupaka, koji se provode temeljem ovog Pravilnika, vodi Računovodstvo. 


PRIJELAZNE I ZAVRŠNE ODREDBE

Članak 7.

Na sve što nije riješeno ovim Pravilnikom primijenit će se ZJN 2016.

Članak 8.

Sve izmjene i dopune ovog Pravilnika donose se na isti način kao i ovaj Pravilnik. 
Ovaj Pravilnik, kao i sve njegove daljnje izmjene ili dopune, objavljuje se na internet stranici javnog naručitelja. 
Stupanjem na snagu ovog Pravilnika prestaje važiti PRAVILNIK O PROVEDBI POSTUPAKA NABAVE ROBA/USLUGA/RADOVA BAGATELE VRIJEDNOSTI od dana 31. listopada 2014. godine kao i sve njegove izmjene. 

Članak 9.
 
Ovaj Pravilnik objavit će se na internetskoj stranici javnog naručitelja, a stupa na snagu danom donošenja. 



DIREKTOR:
Bernard Kurjaković, ing.

